Isomo 2
Ruhanga Nuwe Oha?
1. Habwaki tusemerire kuramya Ruhanga?
Ruhanga ow’amananu nuwe muhangi w’ebintu byoona. Atabe n’etandikwa kandi talihwaho. (Zabuli 90:2) Nuwe ensoro y’amakuru amarungi agasangwa omu Baibuli. (1 Timoseo 1:11) Nkoku y’atuhaire obwomezi, nuwe wenka tusemerire kuramya.
2. Ruhanga muntu wa mulingo ki?
Busaho muntu ararozire Ruhanga habwokuba muntu w’omwoyo, ekirukumanyisa ngu obwomezi bwe bwa haiguru muno kukira obw’ebihangwa eby’omubiri ebiikara omu nsi. (Yohana 1:18; 4:24) Nobu kiraaba kiri kiti, ebintu ebi y’ahangire bitukonyera kumanya emiringo ye. Nk’ekyokurorraho, embibo nyamwingi ez’ebijuma n’ebyakyo ebiturora bitwoleka engonzi n’amagezi ga Ruhanga. Kandi n’obukooto bw’ensi butwoleka amaani ge.
Kwega Baibuli nakyo kisobora kutukonyera kumanya emiringo endi Ruhanga eyaina. Nk’ekyokurorraho, Baibuli etugambira ebintu Ruhanga agonza n’ebyanoba, omulingo atwazamu abantu, n’omulingo akwatamu ensonga ez’enyahukana.
3. Ruhanga aina ibara?
Yesu akagamba: “Isitwe ali omu iguru, Ibara lyawe dyezebwe.” (Matayo 6:9) Nobu kiraaba ngu Ruhanga aina ebitiinisa bingi, aina ibara limu lyonka. Lyaturwa kundi omu buli rulimi. Omu Rutooro lyaturwa “Yahwe.”
Omu Baibuli ezirukukira obwingi ibara lya Ruhanga lihirwemu kandi omu kiikaro kyalyo hatekwamu ebitiinisa nka Mukama rundi Ruhanga. Baibuli obu yahandiikirwe ibara eryo likabamu emirundi haihi 7,000. Yesu akamanyisa ibara eryo obu y’ayegeseze abantu ebirukukwata hali Ruhanga.
4. Yahwe atufaaho?
Okubonabona oku turabamu nikumanyisa ngu Yahwe tafaayo? Abantu abamu bagamba ngu atubonabonesa asobole kutulengesa. Baitu ebyo bisuba.
Ruhanga atuhaire obugabe bw’okwecweramu ekiturukugonza kukora. Titwakusiimire obugabe obw’okumuramya obu twiine? (Yosuha 24:15) Baitu habwokuba abantu baingi bacwamu kukora abandi kubi, okubonabona kweyongera. Yahwe tikimusemeza kurora obutali bwinganiza obwo.
Yahwe atufaaho muno. N’agonza tube n’obwomezi oburungi. Omu kasumi akatali kahara naija kumarraho kimu okubonabona n’abo abakuleta. Habw’akacu kake, aky’akulekereho habw’ensonga ennungi. Nitwija kwega ha nsonga egyo omu ssura 8.
5. Nitusobora tuta kwongera kugumya enkoragana yaitu na Ruhanga?
Okusaba nikusobora kutukonyera kugumya enkoragana yaitu na Yahwe. N’afaayo ha buli omu. (Zabuli 65:2; 145:18) Ayetekaniize kutuganyira ensobi zaitu. Gonze obundi tulemesebwa, obutwekamba kumusemeza akirora kandi akisiima. Nahabwekyo, nobuturaba tuli bantu abatahikirire, nitusobora kuba n’enkoragana ennungi na Ruhanga.
Tusemerire kugonza Yahwe kukira omuntu ondi wena habwokuba nuwe y’atuhaire obwomezi. (Marako 12:30) Obw’orayeyongera kugonza Ruhanga n’oyeyongera kwega ebirukumukwataho kandi okekamba kukora eby’agamba, n’oija kwongera kugumya enkoragana yawe nawe.
kin_Latn mri_Latn kin_Latn kin_Latn run_Latn lug_Latn lug_Latn swh_Latn lug_Latn lug_Latn swh_Latn lug_Latn lug_Latn lug_Latn run_Latn lug_Latn run_Latn